Lähi-idästä Suomeen pakenevien ihmisten määrä kasvaa jo noin kuukauden kuluessa, arvioi pääministerin Välimeren ja Euroopan pakolaiskriisin erityisedustaja Antti Pentikäinen.

Hänen mukaansa esimerkiksi Irakissa tuhannet ihmiset valmistelevat lähtöä.

– Jos viime vuonna päivittäin kaksi kolme tuhatta ihmistä haki passia, niin tänä päivänä 13 000 joka päivä hakee passia ja heistä merkittävä määrä kertoo haluavansa Suomeen, Pentikäinen sanoi keskiviikkona Yle Radio 1:n Ykkösaamussa.

Suomeen tulevien turvapaikanhakijoiden määrään vaikuttaa hänen mukaansa olennaisesti myös se, mitä tapahtuu Venäjän vastaisella rajalla.

– Jos siellä osin valtion suojeluksessa oleva järjestäytynyt rikollisuus ryhtyy kuljettamaan ihmisiä, niin heitä kyllä riittää tuotavaksi ja se on sitten erittäin vaikeasti lopetettava ilmiö, Pentikäinen sanoi.